Vruntliken grut tovorenan gescreven mynen guden vrunden, borgermeysteren unde ratluden der stat Revele. Jwer leve do ik to wetende, wo vor my geweset is myn dener Dønhoff Kalle unde hefft my myt hoger klage vorstan laten den groten homot unde overwolt, de eme van etliken den jwen van jwer stat in menigerleye wiis gescheen unde weddervaren is; unde jwe vorklaringe, de gy den guden luden hir in dem lande darumme gescreven hebben, hebbe ik geannam[e]t unde øverwogen, man jwe orsakinge is nergen naa endrechtich myt syner klage. Hirumme hebbe ik desse sake togescreven unde bevolen dem erbaren her meystere, dat he se to vullen vorvaren skall twisken jw unde em unde skal jw ene entskedinge hirumme geven na rechte, is dat sake dat et eme myt unrechte gescheen is, dat eme vorlikinge effte recht weddervare. Unde umme desser selven saken willen so was hiir rosteringe gedan, dat gy hiir des rikes nicht geneten skolden; man ik en wolde des nicht tosteden unde hebbe vørorlovet hiir uthtosegelen bet to den tiden, dat ik to vullen vorvaren hebbe, wo umme desse sake is. Hiirumme bydde ik jw, dat gy unse vrunt vørderen in vriheiden in unde uth; unde de jwen møgen hiir tosokinge hebben in aller mate, also dat van olders geweset is, war en in dat rike hir høget to segelende. Hiirmede syt Gode bevolen to ewigen tiden. Scriptum in castro Aboensi ipso die invencionis sancte crucis anno Domini 1440. Karll Knutzson, marskalk unde des rikes vørstender Sweden. Adress: Den erbaren borgermeysteren unde ratluden der stat Revele kome desse breff.